NWU swyg oor HK-lede se skorsingDie eerstejaars sluit die Amfi-sessies op 21 Januarie af met musiek deur Majozi. Nege huiskomiteelede van ŉ manskoshuis op die Potchefstroomkampus van die Noordwes-Universiteit (NWU) is geskors ná ŉ voorval op 12 Januarie toe eerstejaarstudente blykbaar “verwelkom” is op ŉ manier wat nie “aan die waardes van die NWU voldoen (sic)” het nie. Dít is amper al wat die universiteit Woensdag by monde van sy woordvoerder Louis Jacobs bereid was om te verklap oor die voorval wat blykbaar met ŉ onaanvaarbare ontgroeningspraktyk verband hou. Die universiteit het sowat ŉ week gelede ŉ verklaring uitgereik waarin hy sê eerstejaarstudente is op Saterdag 12 Januarie op die Potchefstroomkampus verwelkom, waarna die registrasie- en oriënteringsprogram begin het. Wat Saterdag gebeur en tot die nege HK-lede se skorsing gelei het, wou Jacobs nie sê nie. Hy het Maroela Media na die verklaring op die universiteit se webwerf verwys. “Van die lede van die huiskomitee het na bewering nie hulle verantwoordelikhede nagekom op ’n manier wat aan die waardes van die NWU voldoen nie,” lui die verklaring. “Hierdie lede van die huiskomitee is voorlopig geskors [uit hul amp], hangende die uitkoms van die ondersoek. “ŉ Interim komitee sal aangestel word om hulle verpligtinge oor te neem.” Gevra of die kampus gereeld probleme met ontgroening ervaar, het Jacobs gesê aangesien hulle ŉ “geenverdraagsaamheidsbeleid” ten opsigte van ontgroening het, “kan ons regtig nie kla nie”. Die kampus het “baie jare gelede” laas probleme gehad. “In die verlede was daar geïsoleerde gevalle, maar ek wil nie sê dat [die huidige voorval] so ernstig is nie.” Die universiteit wil nie die koshuis se naam bekendmaak nie; nog minder dié van die nege HK-lede wat geskors is.